## Rámcová dohoda

**na pneumatiky na osobné motorové vozidlá a iné a komplexné zabezpečenie výkonov spojených s dodávkou pneumatík**

(ďalej len „dohoda“ alebo „rámcová dohoda“)

uzatvorená podľa zákona č. 343/2015 o verejnom obstarávaní a o zmene a doplnení niektorých zákonov (ďalej len „zákon“) a v zmysle ustanovenia § 269 ods.2 zákona č. 513/1991 Zb. Obchodného zákonníka v znení neskorších predpisov

## Predávajúci:

sídlo:

zastúpený**:**

IČO:

DIČ:

Bankové spojenie:

Zapísaný:

**(**ďalej „**predávajúci**“**)**

## Kupujúci: LESY Slovenskej republiky, štátny podnik

sídlo**:** Námestie SNP 8, 975 66 Banská Bystrica

zastúpený: **....................... generálny riaditeľ**

IČO: 360 383 51

IČ pre DPH: SK 2020087982

Bankové spojenie: VÚB Banská Bystrica, č. ú.: SK77 0200 0000 0000 0680 6312

Zapísaný: v Obchodnom registri Okresného súdu v Banskej Bystrici dňa 29.10.1999, odd. Pš, vložka č. 155/S

(ďalej „**kupujúci**“ alebo „verejný obstarávateľ“)

*(ďalej spolu* ***kupujúci a predávajúci*** *aj ako „zmluvné strany“*

## Preambula

Zmluvné strany uzatvorili v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) a podľa § 269 ods. 2 Obchodného zákonníka túto rámcovú dohodu a to za podmienok a v súlade s výsledkom verejnej súťaže. Táto rámcová dohoda upravuje práva a povinnosti zmluvných strán ako aj podmienky za ktorých budú realizované možné, ale nie s určitosťou isté obchodné vzťahy na dodávku tovarov a služieb. Na obchodné vzťahy, ktoré budú uzatvárané alebo vzniknú na základe tejto rámcovej dohody sa použijú ustanovenia § 409 a nasl., § 527 a nasl. alebo § 536 a nasl. zákona č.513/1991 Zb., podľa toho, čo bude predmetom plnenia.

## I.

**Predmet rámcovej dohody - všeobecne**

1. Predmetom tejto rámcovej zmluvy je stanovenie základných zmluvných podmienok, ktorými sa budú zmluvné strany riadiť pri realizácii jednotlivých obchodných prípadov –čiastkových zákaziek, na nasledovné plnenia:
	1. dodávka nových pneumatík na osobné motorové vozidlá a iné,
	2. dodávka pneumatike prislúchajúceho disku v prípade požiadavky o jeho kúpu či už s pneumatikou alebo bez nej,
	3. pneuservisné výkony,
	4. odber a likvidácia pneumatík,
2. Čiastkové zákazky na požadované plnenia bude kupujúci zabezpečovať vystavovaním samostatných objednávok, v prípade bezodplatných plnení len požiadavkou na ich vykonanie.
3. Kupujúci bude vystavovať objednávky na požadované plnenie na základe svojich potrieb a ekonomických možností.
4. Kupujúci nie je povinný počas doby platnosti tejto rámcovej dohody odobrať alebo požadovať určité množstvo plnení poskytovaných predávajúcim.
5. Predávajúci je povinný poskytnúť plnenie, ktoré kupujúci požaduje v súlade a za podmienok dohodnutých v tejto rámcovej dohode.
6. Poskytnutie plnenia bude potvrdené podpísaním dodacieho listu kupujúcim. Predávajúci je povinný vyhotoviť dodací list tak, aby z neho bolo zrejmé, aké plnenie a v akom rozsahu sa poskytlo a tým pádom bolo možné overiť oprávnenosť nároku predávajúceho na zaplatenie príslušnej ceny čiastkovej zákazky. Vyššie uvedená požiadavka na vystavovanie dodacích listov sa nevyžaduje pri bezodplatných plneniach.
7. Pre určenie práv a povinností zmluvných strán ktoré nebudú výslovne upravené v tejto dohode sa primerane použijú súťažné podklady vrátane príloh a ponuka predávajúceho predložená kupujúcemu ako verejnému obstarávateľovi.
8. Plnenia budú predávajúcim uskutočňované pre potreby kupujúceho a jeho organizačné zložky podľa technickej špecifikácie predmetu zákazky uvedenej v súťažných podkladoch, v PRÍLOHE č.4 A) „Cenová ponuka a technická špecifikácia osobné“ a v PRÍLOHE č.4 C) „Kategórie pneumatík“
9. Predávajúci je povinný poskytovať plnenia za podmienok nižšie uvedených do doby, kým nedôjde k zániku tejto rámcovej dohody. Množstvá v PRÍLOHE č. 4 A) sú predpokladané na obdobie platnosti zmluvy a môžu byť znížené alebo zvýšené podľa toho, ako bude vozový park kupujúceho využívaný a v akom rozsahu sa vyskytne potreba plnení, a preto rozhodujúcou podmienkou pre určenie záväzku predávajúceho plniť bude len doba platnosti tejto rámcovej dohody.
10. Prípadná zmena používanej pneumatiky uvedená predávajúcim v PRÍLOHE č.4 A) bude riešená po prerokovaní obojstranne odsúhlaseným dodatkom k tejto rámcovej dohode, pričom zmena je možná len za podmienky dodávania pneumatiky minimálne rovnakej alebo vyššej kvality za cenu rovnakú, za akú bola dodávaná pneumatika, ktorá sa má zmeniť. Kvalita sa bude posudzovať podľa technickej špecifikácie a požadovanej kategórie.

## II.

**Dodávka pneumatík a diskov**

1. Predávajúci sa touto dohodou zaväzuje dodávať kupujúcemu v prípade vystavenia a doručenia objednávky nové pneumatiky na osobné motorové vozidlá a to všetko v rozsahu požadovanom v tej ktorej objednávke a za podmienok a v kvalite dohodnutej alebo vyplývajúcej z tejto rámcovej dohody.
2. Kupujúci je povinný v objednávke uviesť minimálne: požadované množstvo, druh pneumatiky, miesto dodania a termín dodania. Druh pneumatiky uvedie kupujúci tak, aby bol určený nezameniteľne a to najmä nasledovnými do úvahy pripadajúcimi údajmi v prípade nevyhnutnosti ich uvedenia ako určitej podmienky pre plnenie: názov dezénu \_ kategória pneumatiky \_ šírka pneumatiky v mm/bočný profil pneumatiky \_ konštrukcia pneumatiky ( R ) radiálna \_ vonkajší nominálny priemer ráfiku vyjadrený v palcoch \_ index nosnosti \_rýchlostný index \_ prevedenie ( dušová, bezdušová) \_ zosilnená konštrukcia. V prípade nevystavenia objednávky s uvedením týchto minimálne požadovaných údajov, predávajúci nie je povinný ju akceptovať a plniť.
3. Predávajúci je povinný akceptovať (potvrdiť) objednávku do 1 pracovného dňa od jej doručenia, ktoré bude prebiehať v elektronickej podobe – mailom.
4. Kupujúci môže určiť termín dodania **najskôr do 3 pracovných dní odo dňa doručenia objednávky predávajúcemu.**
5. Rok výroby (DOT) dodávaných nových pneumatík nemôže byť starší ako 2 roky, pričom splnenie tejto podmienky sa bude posudzovať ku dňu dodania.
6. Predávajúci sa touto dohodou zaväzuje dodávať kupujúcemu v prípade vystavenia a doručenia objednávky disky (ráfiky) bez ohľadu, či k nemu kupujúci požaduje alebo nepožaduje prislúchajúcu pneumatiku. Body 2 až 4 tohto článku rámcovej dohody sa primerane použijú aj na dodávku diskov.
7. Miesto dodania môže kupujúci určiť v rámci celého územia SR a to uvedením adresy miesta dodania.

## III.

**Výkony kamenného pneuservisu**

1. Predávajúci sa touto rámcovou dohodou zaväzuje poskytovať kupujúcemu pneuservisné výkony v pneuservisoch pre osobné automobily, ďalej ako **Kamenné pneuservisy**. Predávajúci je povinný zabezpečiť dostupnosť poskytovania pneuservisných výkonov po celú dobu platnosti tejto zmluvy v kamenných pneuservisoch v nasledovnom minimálnom rozsahu:

Pre osobné automobily do 30 km od každého sídla odštepného závodu kupujúceho uvedeného v obchodnom registri vrátane sídla kupujúceho.

1. Predávajúci na základe bodu 1 tohto článku rámcovej dohody a v súlade s podmienkami verejného obstarávania určil miesta Kamenných pneuservisov **v rozsahu, ktorý je uvedený v PRÍLOHE č. 6 – Zoznam distribučných miest uchádzača (kamenných servisov)** tejto dohody a v ktorých bude predávajúci či už priamo alebo prostredníctvom subdodávateľa poskytovať služby počas celej doby platnosti tejto dohody za podmienok nižšie špecifikovaných na kupujúcim pristavovaných

vozidlách. Predávajúci je oprávnený vykonávať zmenu Kamenných servisov na základe písomného oznámenia kupujúcemu, pričom zmena je možná len za podmienok, že nový Kamenný servis nahradzujúci niektorý doterajší kamenný servis bude spĺňať vzdialenostnú podmienku ako aj technické podmienky nevyhnutné na riadne poskytovanie pneuservisných výkonov v rozsahu a kvalite uvedenej alebo vyplývajúcej z tejto dohody a ostatné zmluvné a zákonné požiadavky, napríklad ustanovenia o subdodávateľoch.

1. Predávajúci sa zaväzuje v kamenných pneuservisoch poskytovať pneuservisné výkony pre nasledovné kategórie vozidiel v zmysle Prílohy č.1 zákona 725/2004 Z.z.:

**Osobné vozidlá a iné** v zmysle nasledovnej kategorizácie: M1, M2, N1, O1, O2, všetky kategórie aj v prevedení G (M1G, M2G, N1G) a vonkajšie priemery ráfikov vyjadrené v palcoch 11´´- 23´´v rozsahu pneuservisných výkonov:

* + demontáž pneumatiky z disku,
	+ montáž pneumatiky na disk,
	+ demontáž a montáž kolesa z osi (náboja) vozidla,
	+ opravu pneumatiky s vulkanizáciou,
	+ opravu pneumatiky bez vulkanizácie, vyvažovanie,
	+ hustenie priemyselným vzduchom alebo dusíkom
	+ vyváženie,
	+ v prípade sťažených podmienok si predávajúci môže účtovať sťažené servisné práce vo vysúťaženej sadzbe na základe odsúhlasenia kupujúceho, ktorá je uvedená v PRÍLOHE č. 4

A) tejto dohody,

* + odber starej pneumatiky v súlade s ustanovením § 69 zákona č. 79/2015 Z.z. o odpadoch a o zmene a doplnení niektorých zákonov v platnom znení,
1. Predávajúci je povinný vykonať službu v kamennom servise do **1 hodiny od pristavenia vozidla, pričom vozidlo môže byť pristavené najskôr po uplynutí 2 hodín od potvrdenia o doručení objednávky (reakčná doba ), pričom uvedené neplatí ak sa zmluvné strany dohodnú inak. Potvrdením o doručení sa rozumie informácia zaslaná elektronicky serverom, že správa bola doručená príjemcovi.** V prípade objednávky pre viac vozidiel sa doba vykonania služby predlžuje o 30 minút za každé jedno vozidlo. Pre plynutie a meranie času v zmysle tohto bodu si zmluvné strany dohodli pravidlo, že čas sa bude počítať len počas pracovných dní od 8:00 hod do 16:00 hod, teda mimo tento časový úsek sa počítanie preruší prípadne ak rozhodujúca skutočnosť pre začiatok plynutia času nastane mimo tento časový úsek, tak začne čas plynúť momentom začiatku časového úseku.
2. Kupujúci je povinný v objednávke na výkony kamenného pneuservisu uviesť:
3. typ pneumatiky
4. počet kusov pneumatík

# počet kusov diskov (ráfikov) s uvedením veľkosti a typu (ak je relevantné)

1. EČ vozidla, č. zákazky kupujúceho
2. popis a rozsah pneuservisného výkonu.
3. Pri každom pneuservisnom výkone je kupujúci oprávnený vyžiadať si cenovú ponuku, resp. predbežné náklady na opravu v zložení cena pneuservisného výkonu, cena materiálu ( pneumatiky, spotrebný materiál ...).
4. Miestom dodania je kamenný pneuservis ktorému bola doručená objednávka.
5. V prípade, že kupujúci v objednávke bude požadovať dodanie pneumatiky a/alebo disku spolu s pneuservisným výkonom, tak pri takto spojených plneniach sa dojednania čl. II a III dotknuté nižšie uvedenými dojednaniami nepoužijú:
	* miestom dodania plnení bude kamenný pneuservis
	* objednávateľ môže vozidlo pristaviť najskôr v najbližší pracovný deň nasledujúci po dni, ktorý na základe čl. II. bodu 4 určil za deň dodania pneumatiky
	* od pristavenia vozidla je predávajúci povinný vykonať službu do 1 hodiny.

## IV.

**Odber a likvidácia pneumatík**

1. Predávajúci sa touto rámcovou dohodou zaväzuje vykonávať pre kupujúceho bezplatný odber a ekologickú likvidáciu použitých alebo už nepoužiteľných pneumatík, duší a ochranných vložiek.
2. Odber a likvidáciu je predávajúci povinný vykonávať v súlade s ustanovením § 69 zákona č. 79/2015 Z.z. o odpadoch a o zmene a doplnení niektorých zákonov v platnom znení.
3. Odber a likvidáciu pneumatík je predávajúci povinný vykonávať na základe požiadaviek kupujúceho a to v každom mieste, ktoré môže byť miestom dodania pneumatík v zmysle tejto rámcovej dohody bez podmienky viazania na kúpu novej pneumatiky ako aj v každom distribučnom mieste predávajúceho alebo ako aj v každom kamennom pneuservise. Distribučné miesta sú uvedené v súťažnej ponuke predávajúceho **PRÍLOHA č. 6 – Zoznam distribučných miest uchádzača (kamenných servisov)“** ktoré uviedol v súťažnej ponuke.
4. Bezplatný odber ktorý sa má uskutočniť u kupujúceho je predávajúci povinný vykonať najneskôr **do 7 pracovných dní od doručenia požiadavky** od kupujúceho, pričom presný čas a dátum odberu musí predávajúci ohlásiť kupujúcemu najneskôr deň vopred pred plánovaným odberom.
5. Bezplatný odber v prípade požiadavky kupujúceho v kamennom pneuservise sa vykoná ihneď na mieste.

## V.

**Kvalita predmetu rámcovej dohody**

1. Predávajúci sa zaväzuje poskytovať plnenia uvedené v predmete tejto dohody všeobecne a konkrétnejšie v článkoch II. až IV. tejto rámcovej dohody vo vlastnom mene a na vlastnú zodpovednosť podľa platných predpisov, súťažných podmienok a tejto rámcovej dohody.
2. Všetky dodávané pneumatiky musia spĺňať podmienku bezpečnej prevádzky po pozemných komunikáciách, homologizácie v zmysle predpisu **EHK č.54**, resp. **EHK č.30**, pre protektorované pneumatiky **EHK č.109** v prípadoch, keď to platná legislatíva SR vyžaduje, v súlade s rozhodnutím

o udelení jej typového schválenia ES alebo rozhodnutím o udelení homologizácie komponentu vozidla vydaného MDV SR 724/2009).

1. V PRÍLOHE č.4 A) kupujúci ako verejný obstarávateľ zadefinoval do kategórie tried pneumatík typy a rozmery pneumatík, ktoré používa a ich výmena musí byť v súlade s Vyhláškou Ministerstva dopravy, pôšt a telekomunikácií Slovenskej republiky č. 464/2009 Z. z., ktorou sa ustanovujú podrobnosti o prevádzke vozidiel v premávke na pozemných komunikáciách. Uvedené pneumatiky budú nakupované prednostne.

## VI.

**Dodacie podmienky a prechod vlastníctva**

1. Predávajúci je povinný pri ukončení poskytovania toho ktorého odplatného plnenia odovzdať (doručiť) kupujúcemu nasledovné dokumenty:
	1. dodací list 2-x
	2. daňový doklad 1-x, pričom tento nemusí byť odovzdaný pri poskytovaní mobilného pneuservisu pri poskytnutí plnenia, ale v tomto prípade musí byť doručený kupujúcemu do 3 pracovných dní od poskytnutia mobilného pneuservisu
	3. klasifikačný štítok alebo nálepku pri dodávke pneumatík pre osobné motorové vozidlá
	4. iné dokumenty vzťahujúce sa k predmetu plnenia napríklad záručné listy, návody na použite a podobne.
2. Záväzok dodať pneumatiky je splnený odovzdaním v mieste uvedenom v jednotlivých objednávkach kupujúceho.
3. Kupujúci nadobúda vlastnícke právo k dodávaným pneumatikám a diskom okamihom ich odovzdania v mieste plnenia.
4. Predmet rámcovej dohody bude dodaný a prevzatý formou daňového dokladu podpísaného obidvomi zmluvnými stranami.

## VII.

**Reklamácie a nároky z chýb**

1. Zjavné vady poskytnutého plnenia musia byť kupujúcim reklamované do 30 dní od prevzatia plnenia od predávajúceho.
2. Reklamáciu z titulu vád predávajúci vybaví najneskôr do 30 dní od jej doručenia spôsobom určeným kupujúcim z nižšie uvedených možností a ak kupujúci neurčí, vybaví reklamáciu jedným z nasledovných spôsobov:
	1. odstránením vád , za podmienky, že s tým kupujúci súhlasí,
	2. dobropisom, odsúhlaseným obidvomi zmluvnými stranami,
	3. výmenou vadného tovaru za nový tovar bez vád.

## VIII.

**Ceny a platobné podmienky**

1. Ceny sú dohodnuté vo výške uvedenej v PRÍLOHE č.4 A) tejto rámcovej dohody v EUR bez DPH. Ceny platia na obdobie trvania platnosti tejto rámcovej dohody s možnosťou jej zmeny podľa príslušných ustanovení tejto rámcovej dohody – inflačná a cenová doložka. V prípade sťažených podmienok si predávajúci môže účtovať sťažené servisné práce vo vysúťaženej sadzbe na základe odsúhlasenia kupujúceho, ktorá je uvedená v PRÍLOHE č. 4 A) tejto dohody,
2. Daň z pridanej hodnoty sa bude fakturovať v zmysle zákona č. 222/2004 Z. z. o dani z pridanej hodnoty v znení neskorších predpisov. Faktúra musí mať náležitosti daňového dokladu a musí byť vystavená v súlade so zákonom.
3. Kupujúci sa zaväzuje zaplatiť fakturovanú cenu **v lehote splatnosti 30 dní od doručenia faktúry**. Za zaplatenie sa považuje pripísanie dohodnutej kúpnej ceny na účet predávajúceho. Faktúru môže predávajúci vystaviť po riadnom splnení čiastkovej zákazky.
4. Predávajúci je oprávnený písomne požiadať o vykonanie úhrady faktúry pred uplynutím lehoty splatnosti. V prípade, že je žiadosť schválená, vykonajú LESY Slovenskej republiky, štátny podnik úhradu, pričom predávajúci zároveň súhlasí s poskytnutím skonta vo výške:
	1. za úhradu od 5 do 30 dní pred uplynutím lehoty splatnosti - skonto vo výške 1% z fakturovanej ceny bez DPH.

Predávajúci zároveň súhlasí, že zo strany kupujúceho bude už úhrada ponížená o alikvotnú výšku skonta, t.j. bude vykonaný zápočet. Predávajúci sa zároveň zaväzuje bezodkladne vystaviť a poslať kupujúcemu doklad o vyčíslení skonta - finančného bonusu.

Pri poskytnutí zľavy z pôvodnej ceny po vzniku daňovej povinnosti formou finančného bonusu, tzv. skonta, obidve zmluvné strany súhlasia s postupom v zmysle zák. č. 222/2004 Z. z. o dani z pridanej hodnoty , § 25, ods. (6), t.j. predávajúci vyhotoví v súvislosti s DPH len nedaňový doklad - tzv. finančný dobropis, za účelom finančného vyrovnania uplatnenej zľavy.

1. Zmluvné strany sa dohodli na použití nasledovnej inflačnej doložke:

Výška ceny sa upraví v závislosti od priemernej mieri inflácie / deflácie dosiahnutej v predchádzajúcom kalendárnom roku potvrdenej Štatistickým úradom Slovenskej republiky. Ktorákoľvek zo zmluvných strán je oprávnená z tohto dôvodu navrhnúť zmenu ceny – percentuálne zvýšenie / zníženie ceny rovnajúce sa výške priemernej mieri inflácie/ deflácie, pričom zmluvné strany sú oprávnené na základe tohto návrhu uzatvoriť dodatok k tejto rámcovej dohode. Zmenu ceny musí zmluvná strana písomne uplatniť najneskôr do 28.2. toho ktorého kalendárneho roka s preukázaním inflácie/deflácie odôvodňujúcej zmenu ceny, pokiaľ nebola ani jednou zo zmluvných strán uplatnila možnosť na zmenu ceny v stanovenom termíne, tak úprava ceny vo výške priemernej miery inflácie / deflácie pre úpravu v tom ktorom roku je neprenosná do nasledujúcich rokoch.

Týmto dodatkom sa upraví aj celkový finančný limit spôsobom uvedeným v čl. VIII odseku 1 tejto rámcovej dohody.

1. Pri každom pneuservisnom výkone je kupujúci oprávnený vyžiadať si cenovú ponuku, resp. predbežné náklady na opravu v zložení cena pneuservisného výkonu, cena materiálu ( pneumatiky, spotrebný materiál ...).

## IX.

**Doba platnosti rámcovej dohody a jej spôsoby ukončenia**

1. Táto rámcová dohoda sa uzatvára na dobu určitú, a to na 24 mesiacov od nadobudnutia jej účinnosti alebo do vyčerpania objemu finančných prostriedkov vo výške [..............] EUR bez

DPH, podľa toho, ktorá z uvedených skutočností nastane skôr. Počas tejto doby môže kupujúci zadávať čiastkové zákazky.

1. Ukončenie zmluvného vzťahu založeného touto rámcovou dohodou, teda aj jej platnosti, môže okrem bodu 1 nastať aj:
	1. vzájomnou dohodou kupujúceho a predávajúceho,
	2. dstúpením od zmluvy,
	3. písomnou výpoveďou zo strany kupujúceho bez udania dôvodu, pričom výpovedná lehota je 3 mesiace a začína plynúť prvým dňom kalendárneho mesiaca nasledujúceho po doručení výpovede.
2. Od tejto rámcovej dohody možno písomne odstúpiť v prípadoch uvedených v tejto rámcovej dohode a tiež na základe príslušných ustanovení Obchodného zákonníka alebo iného osobitného právneho predpisu, napríklad podľa § 19 zákona o verejnom obstarávaní.
3. Za podstatné porušenie tejto rámcovej dohody na základe ktorého môže kupujúci okamžite odstúpiť od tejto rámcovej dohody sa považuje najmä ak :
* predávajúci bude v omeškaní s plnením predmetu rámcovej dohody na základe jednotlivej objednávky o viac ako 10 pracovných dní,
* preukázateľne opakované dodanie pneumatík nižšej kvality, spôsobujúce výmenu pneumatík v lehote do 6 mesiacov od dodania. Opakovaným dodaním sa rozumie dodanie pneumatík nižšej kvality 3 krát v priebehu 6 mesiacov riešených v reklamačnom konaní (elektronická reklamácia) totožného rozmeru, dezénu a výrobcu.
* preukázateľne opakované dodanie nových pneumatík, ktorých rok výroby (DOT) je starší ako 2 roky,
* predávajúci pri plnení predmetu tejto rámcovej dohody konal v rozpore s niektorým so všeobecne záväzných právnych predpisov,
* predávajúci stratil podnikateľské oprávnenie vzťahujúce sa k predmetu zákazky,
* predávajúci sa počas platnosti tejto rámcovej dohody dostane do Zoznamu platiteľov DPH, u ktorého nastali dôvody na zrušenie jeho registrácie v zmysle § 81 ods. 4 písm. b) druhého bodu zákona č. 222/2004 Z. z. o dani z pridanej hodnoty v znení neskorších predpisov,
* nezriadenie Kamenných pneuservisov v súlade s podmienkami verejného obstarávania alebo zánik niektorého bez adekvátnej náhrady spĺňajúcej vzdialenostnú požiadavku a/alebo podmienky verejného obstarávania
* predávajúci porušil povinnosť z iného záväzkového vzťahu, ktorý má uzatvorený s kupujúcim
* subdodávateľ porušil povinnosť byť zapísaný v registri partnerov verejného sektora.
1. Právne účinky odstúpenia od tejto rámcovej dohody nastávajú dňom doručenia písomného oznámenia o odstúpení druhej zmluvnej strane.
2. Odstúpenie od tejto rámcovej dohody musí mať písomnú formu, musí byť doručené druhej zmluvnej strane a musí v ňom byť uvedený konkrétny dôvod odstúpenia, inak je neplatné.
3. Doručovanie prostredníctvom pošty: v prípade neprevzatia zásielky adresátom sa zásielka považuje za doručenú dňom, v ktorý sa ako neprevzatá vrátila odosielateľovi.
4. Ukončením platnosti tejto rámcovej dohody zanikajú všetky práva a povinnosti zmluvných strán v nej zakotvené, okrem nárokov na úhradu spôsobenej škody, nárokov na dovtedy uplatnené zmluvné, resp. zákonné sankcie a úroky, ako aj nárok kupujúceho na bezplatné odstránenie zistených vád.

## X.

**Dojednania o subdodávateľoch**

1. Predávajúci pre účely tejto rámcovej dohody zodpovedá za plnenia vykonané alebo poskytnuté svojimi subdodávateľmi pri plnení čiastkových zákaziek rovnako, akoby ich vykonal sám. Pre účely tejto dohody sa za subdodávateľa považuje v zmysle § 2 ods. 5 písm. e) zákona o verejnom obstarávaní osoba - hospodársky subjekt, ktorý uzavrie alebo uzavrel s úspešným uchádzačom - dodávateľom písomnú odplatnú zmluvu na plnenie určitej časti plnení ktoré sú predmetom tejto rámcovej dohody. Iná osoba v zmysle tejto rámcovej dohody nie je oprávnená poskytovať plnenia zadávané na základe tejto dohody. Subdodávateľ musí byť zapísaný v registri partnerov verejného sektora, ak má povinnosť zapisovať sa do registra partnerov verejného sektora. Predávajúci je povinný uvedenú povinnosť zabezpečiť zo strany subdodávateľa po celú dobu platnosti tejto rámcovej dohody.
2. Zoznam subdodávateľov, ktorých bude predávajúci využívať pri plnení tejto rámcovej dohody a tiež údaje o osobe oprávnenej konať za subdodávateľa, tvorí Príloha č. 9 tejto rámcovej dohody.
3. Predávajúci zaviazaný z tejto rámcovej dohody je povinný počas jej platnosti oznamovať kupujúcemu akúkoľvek zmenu údajov v rozsahu uvedenom v Prílohe č. 9 o aktuálnom subdodávateľovi uvedenom v Prílohe č. 9 tejto rámcovej dohody, a to písomnou formou najneskôr do 5 pracovných dní odo dňa uskutočnenia zmeny.
4. Predávajúci je povinný kupujúcemu oznamovať každú zmenu subdodávateľa zapísaného v registri partnerov verejného sektora najneskôr do 5 pracovných dní odo dňa vykonania zmeny zapísaných údajov.
5. Zmena subdodávateľa uvedeného v Prílohe č. 9 rámcovej dohody za iného subdodávateľa a/alebo doplnenie nového subdodávateľa, je možná len na základe doručenej písomnej žiadosti na zmenu subdodávateľa zo strany predávajúceho a písomného schválenia tejto zmeny kupujúcim.
6. Písomnú žiadosť na zmenu subdodávateľa predávajúci predloží najneskôr 15 pracovných dní pred začatím plánovanej subdodávky. Kupujúci má právo odmietnuť návrh na zmenu, resp. doplnenie nového subdodávateľa a požiadať predávajúceho o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona o registri partnerov, v prípade, ak mu takáto povinnosť zo zákona o registri partnerov verejného sektora vyplýva, nesplnenie podmienok účasti týkajúce sa osobného postavenia podľa § 32 ods. 1 písm. e). Predávajúci je povinný žiadosti kupujúceho podľa predchádzajúcej vety bezodkladne vyhovieť a navrhnúť iného subdodávateľa.
7. Nový subdodávateľ navrhovaný predávajúcim musí spĺňať:
	* podmienky účasti týkajúcej sa osobného postavenia podľa § 32 ods. 1 písm. e) zákona, k predmetu zákazky, ktorú má subdodávateľ plniť
	* musí byť zapísaný v registri partnerov verejného sektora, ak má povinnosť zapisovať sa do registra partnerov verejného sektora.

Predávajúci s písomnou žiadosťou na zmenu subdodávateľa predloží kupujúcemu aktualizované znenie Zoznamu subdodávateľov (Príloha č. 9), kde uvedie všetky požadované údaje a zároveň predloží za subdodávateľa doklad o splnení podmienky účasti týkajúcej sa osobného postavenia podľa § 32 ods. 1 písm. e) zákona, k predmetu zákazky, ktorú má subdodávateľ plniť

## XI.

**Zmluvné sankcie**

1. V prípade, že kupujúci neuhradí cenu v lehote splatnosti, tak je povinný zaplatiť predávajúcemu úrok z omeškania vo výške určenej na základe príslušných ustanovení zákona z nezaplatenej sumy za každý deň omeškania úhrady.
2. V prípade, ak predávajúci nedodá (nevykoná) objednaný predmet rámcovej dohody na základe objednávky riadne a včas, tak je povinný zaplatiť kupujúcemu zmluvnú pokutu vo výške 0,5 % z celkovej ceny nedodaného (nevykonaného) plnenia uvedeného v dotknutej objednávke za každý deň omeškania.
3. V prípade, ak kupujúci odstúpi od tejto rámcovej dohody z dôvodu jej podstatného porušenia na strane predávajúceho, môže si uplatniť zmluvnú pokutu vo výške 1 % zo sumy nevyčerpaného objemu finančných prostriedkov. Výška objemu finančných prostriedkov je uvedená v čl. IX bode 1 a za vyčerpané prostriedky sa považujú pre učelu tejto zmluvnej pokuty všetky uhradené alebo splatné ceny bez DPH poskytnutých plnení ku dňu doručenia odstúpenia.
4. Kupujúci je povinný prizvať predávajúceho na posúdenie oprávnenosti reklamácie. Ak predávajúci mešká s vybavením reklamácie viac ako 3 dni, bude kupujúci účtovať zmluvnú pokutu vo výške 0,5

% z hodnoty reklamovaného predmetu za každý deň omeškania s vybavením reklamácie.

## XII.

**Riešenie sporov**

1. Všetky spory vyplývajúce z tejto zmluvy, vrátane sporov o jej platnosť, výklad alebo zrušenie, budú riešené dohodou. V prípade, že k dohode nedôjde bude spor riešený pred príslušným súdom SR

## XIII.

**Osobitné ustanovenia**

1. Zmluvné strany a ich zástupcovia prehlasujú, že majú spôsobilosť k právnym úkonom a svoju vôľu uzavrieť túto rámcovú dohodu prejavili slobodne, vážne, žiadna zo strán, ani jej zástupcovia, nekonali v omyle, tiesni, či za nápadne nevýhodných podmienok. Zástupcovia zmluvných strán, respektíve zmluvné strany si rámcovú dohodu riadne prečítali, porozumeli jej obsahu a jednotlivým pojmom, obsah jednotlivých pojmov si riadne vysvetlili a na znak súhlasu zmluvu podpisujú.
2. Práva a pohľadávky vzniknuté na základe tejto rámcovej dohody a objednávok môže predávajúci postúpiť len s predchádzajúcim písomným súhlasom kupujúceho.
3. Rámcová dohoda je vyhotovená v 5 exemplároch, pričom 3 exempláre obdrží kupujúci a 2 exempláre predávajúci.
4. Práva a povinnosti zmluvných strán touto rámcovou dohodou neupravené sa riadia príslušnými ustanoveniami Obchodného zákonníka č. 513/1991 Zb. v platnom znení. Čiastočné objednávky zadávané v zmysle tejto dohody sa riadia primerane ustanoveniami § 409 a nasl. Obchodného zákonníka. Ostatné práva a povinnosti neupravené touto dohodou a Obchodným zákonníkom sa spravujú ustanoveniami Občianskeho zákonníka.
5. Nič v tejto rámcovej dohode sa nebude vykladať tak, že kupujúci musí odobrať na základe tejto rámcovej dohody od predávajúceho nejaké konkrétne určené množstvo predmetu rámcovej dohody. Zmluvné strany pre túto rámcovú dohodu vylučujú použitie § 421 Obchodného zákonníka a skutočné množstvo, ktoré bude dodané za obdobie platnosti tejto rámcovej dohody bude určené výhradne kupujúcim na základe jeho skutočných hospodárskych potrieb.
6. Ak niektoré ustanovenia tejto rámcovej dohody stratili platnosť, alebo sú platné len sčasti alebo neskôr stratia platnosť, nie je tým dotknutá platnosť ostatných ustanovení. Namiesto neplatných ustanovení sa použije úprava, ktorá sa čo najviac približuje zmyslu a účelu tejto rámcovej dohody.
7. Akékoľvek zmeny a doplnky tejto rámcovej dohody je možné vykonať len písomne, formou očíslovaných dodatkov podpísaných obidvoma zmluvnými stranami.
8. Zmluvné strany výslovne súhlasia so zverejnením rámcovej dohody v jej plnom rozsahu vrátane príloh a dodatkov v Centrálnom registri zmlúv vedenom na Úrade vlády SR.
9. Táto rámcová dohoda nadobúda platnosť dňom jej podpísania obidvoma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v súlade s § 47a Občianskeho zákonníka. V prípade, že predávajúci tvorí skupinu, všetci predávajúci tvoriaci skupinu sú ako účastníci tejto rámcovej dohody zaviazaní LESOM Slovenskej republiky, štátny podnik spoločne a nerozdielne.
10. Zmluvné strany a ich zástupcovia uzavreli túto dohodu slobodne, vážne, žiadna zo strán, ani jej zástupca, nekonali v omyle, tiesni, či za nápadne nevýhodných podmienok. Zástupcovia zmluvných strán, respektíve zmluvné strany si dohodu riadne prečítali, porozumeli jej obsahu a jednotlivým pojmom, obsah jednotlivých pojmov si riadne vysvetlili a na znak súhlasu dohodu podpisujú.
11. Zhotoviteľ je povinný pri výbere subdodávateľov rešpektovať článok 5k Nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších nariadení, najmä v znení  Nariadenia Rady EÚ č. 2022/578 z 08. apríla 2022, ktoré zakazuje zadávanie zákaziek a využívanie subdodávateľov na plnenie viac ako 10 % z hodnoty zákazky:

a)  ruským občanom, spoločnostiam, subjektom alebo orgánom sídliacim v Rusku,

b) spoločnostiam alebo subjektom, ktoré sú priamo alebo nepriamo akýmkoľvek spôsobom vlastnené z viac ako 50 % ruskými občanmi, spoločnosťami, subjektami alebo orgánmi sídliacimi v Rusku a

c)    osobám, ktoré v ich mene alebo na základe ich pokynov predkladajú ponuku alebo plnia zákazku.

 Za týmto účelom Predávajúci k podpisu zmluvy spolu so zoznamom subdodávateľov predloží čestné vyhlásenie, ktorým čestne a pravdivo prehlási, že vyššie uvedené skutočnosti overil pri navrhovaných subdodávateľoch a ani jeden z navrhnutých subdodávateľov nespĺňa vyššie uvedené skutočnosti.

## V .......................... dňa: .................... V Banskej Bystrici dňa .........................

**....................................................... .............................................................**

predávajúci kupujúci

 ............................. generálny riaditeľ

# Prílohy zmluvy, ktoré sú neoddeliteľnou súčasťou tejto zmluvy: PRÍLOHA č.4 A „Cenová ponuka a technická špecifikácia - osobné“

PRÍLOHA č.4 C „Kategórie tried pneumatík“ PRÍLOHA č. 6 „Vzdialenosť servisov“